钦定古今图书集成/明伦汇编/氏族典/第338卷 > 刘恕
## 钦定古今图书集成/明伦汇编/氏族典/第338卷 > 刘恕

按《宋史刘恕传》：“恕字道源，筠州人。父涣，字凝之，为颍
上令，以刚直不能事上官，弃去，家于庐山之阳，环堵
萧然，而无戚戚意，以寿终。恕少颖悟，未冠举进士，调
钜鹿主簿、和川令。发强擿伏，一时能吏，自以为不及。
笃好史学，司马光编次《资治通鉴》，召为局僚，遇史事
纷错难治者，辄以诿恕，恕考证差谬，最为精详。王安”
石与之有旧，欲引寘三司条例，恕以“不习金糓”为辞。
安石怒，恕不少屈，或稠人广坐，抗言其失，无所避，遂
与之绝。以亲老，求监南康军酒以就养，得风挛疾，苦
学如故。少间辄修书，病亟乃止。官至秘书丞，卒。死后
七年，《通鉴》成，追录其劳，官其子义仲为郊社斋郎。次
子和仲，有超轶材，作诗清奥刻厉，亦蚤死。